કરલા ગ્રામ પંચાયતના સક્રિય સભ્ય રહીમભાઈ સોલંકી કહે છે, ‘ગામના યુવાનો મોબાઇલ કવરેજ મેળવવા વીજળીના થાંભલા કે નજીકમાં ડુંગરા પર ચડે છે. આજના યુગમાં મોબાઇલ જરૃરિયાતનું એક સાધન બની ગયું છે, પણ કરલા ગામની મુશ્કેલી એ છે કે ગામ લોકો પાસે મોબાઇલ છે, પણ નેટવર્ક નથી. ગામ લોકો ખિસ્સામાં બબ્બે મોબાઇલ રાખીને ફરે છે. ક્યાંક બહાર જાય તો કવરેજ મળી જાય. બહારથી કોઈ ફોન આવી શકતા નથી એટલે કોઈ સારા-માઠા પ્રસંગે ગામ લોકોને માહિતી સમયસર પહોંચાડી શકાતી નથી. લેન્ડલાઇન ફોન પણ બંધ છે. આમ આખું ગામ સંપર્ક વિહોણું બની ગયું છે. બીજું કરલા ગામ ભાવનગર જિલ્લાની હદમાં આવે છે, તાલુકો જેસર આવે છે, પણ સંસદીય મત વિસ્તારની દૃષ્ટિએ ગામ અમરેલી સાંસદના કાર્યક્ષેત્રમાં આવે છે. આમ વહીવટી દૃષ્ટિએ પણ મુશ્કેલી પડે છે.’